Når man bliver ramt af en uhelbredelig sygdom ændres livet markant. Men at livet stadig er rigt på muligheder er sejl-projektet 'Oceans of Hope' for skleroseramte et godt eksempel på. Skibet sejler i øjeblikket Danmark Rundt med en besætning bestående af folk med diagnose. Oceans of hope ankom onsdag til Frederikshavn. Byen er et af de sidste stop på sejladsen Danmark Rundt, og for frederikshavneren Iben Skydt er det helt specielt at sejle ind i hjembyen. - Det er helt fantastisk. Jeg havde slet ikke troet, det ville være så rørende at sejle ind til Frederikshavn, siger hun. Iben Skydt er selv ramt af sklerose, og sejladsen med Oceans of Hope har stor betydning. - På båden genfinder man en styrke, man troede var gået tabt. Og vi kommer fra turen med et boost af selvværd og selvtillid, fortæller hun om sejladsen. Det er læge Mikkel Anthonisen, som står bag projektet Oceans of Hope, der startede for et par år siden, og turen Danmark Rundt er således en genforening tur for den besætning, som i 2014 og 2015 var med til at sejle Jorden rundt. Sejladsen Danmark Rundt slutter på søndag, når Oceans of Hope ligger til kaj i København. Togtet har taget en måned og budt på mange udfordringer med blandt andet hård vind.

Opsummering:
Skleroseramte får selvværdet og selvtilliden tilbage efter en tur til søs.